Man sterf in gru-botsing in CarletonvilleFoto: ER24 ŉ Man, vermoedelik in sy 30’s, is Vrydagoggend dood nadat sy motor reg van voor teen ŉ vragmotor op die Klerkskraal-pad in Carletonville gebots het. Russel Meiring, woordvoerder van ER24, het gesê paramedici is omstreeks 06:30 na die toneel ontbied. “Die vragmotor en wrak van die motor het op teenoorgestelde kante van die pad gestaan. Die bestuurder van die motor het bewegingloos binne die wrak gelê. By nadere ondersoek het paramedici gevind dat hy reeds aan sy veelvuldige beserings beswyk het. Hy is op die toneel dood verklaar,” het hy gesê. Volgens Meiring was die bestuurder van die vragmotor ongedeerd en het op die toneel rondgeloop. Die oorsaak van die ongeluk word ondersoek.